Gutter på shoppingtur – NRK Rogaland – Lokale nyheter, TV og radio
Gutter på shoppingtur
Stadig flere menn reiser på shoppingtur til London. Tendensen er at gutta overtar det som vanligvis har vært en jentegreie.
Publisert 04.05.2004, kl. 16.50
LYD: Metroseksuelle menn
Dagens unge menn er forfengelige som aldri før. Den norske mannen har ofte fått pepper for måten han kler seg på. Men hvite tennissokker, evige konfirmasjonsdresser og tynne skinnslips er nå en saga blott. For unge, norske menn er både velstelte og motebevisste. Og for noen holder det ikke med Dressmann og Hennes & Mauritz.
David Beckham regnes som den ur-metroseksuelle mannen Foto: Reuters/Kieran Daherty
Metroseksuelle menn
21-åringene Dan Cruickshanck og Erik Hartviksen er ganske representative for sin generasjon menn. De drar til London på shopping og sørger for at de alltid ser bra ut - men de er allikevel maskuline. De er klassiske eksempler på den metroseksuelle mannen, forteller Randi Svendsen i motemagasinet inside.
Menn som sexsymboler
- Den typiske metroseksuelle mannen er ung og han liker å bruke penger, sier Randi Svendsen. Han er jålete, men ikke nødvendigvis homofil. Han er opptatt av utseende sitt og tar både ansiktsmassasje og aromaterapi for å føle seg vel. Menn er så absolutt i fokus for tiden. Designere lager utfordrende og spennende klær for dem. Og nå er det ikke lenger bare kvinner som er sexsymboler. Menn vises stadig oftere halvnakne og lett påkledde i aviser og blader.
Bruker lang tid i prøverommet
Den metroseksuelle mannen har fått navnet sitt fordi han trives best i urbane metropoler - i nærheten av klubber, treningssenter og butikker. Geir Norvik i motebutikken Abstinenz sier det ikke er uvanlig at gutter nå bruker like lang tid i prøverommet som jentene.
David Beckham er hva vi kan kalle den ur-metroseksuelle mannen, i følge Randi Svendsen. Han er en mann som bryter grenser i forhold til det vi før kalte en mann. Han lakker negler, bruker hårbøyle og sminker seg. Han har trådd over de grensene for hva som var lov for menn tidligere.
Men skal vi tro Dan og Erik, så er det bare bra at norske menn begynner å bli litt mer forfengelige. - Det er bra at menn begynner å kle seg skikkelig, sier de.
Og Dan og Erik er ikke nevneverdig bekymret for om de sender ut feil signaler til det motsatte kjønn. - Vi liker jo jenter som kler seg bra, og da regner jeg med at jenter liker gutter som kler seg bra også, mener de.